## 

**รมว. สธ. สรุปยอด 1 สัปดาห์ผู้ได้รับผลจากเมทานอลในสุราเถื่อน รวม 43 ราย ผู้เสียชีวิต6 ราย**

**รักษาหายกลับบ้านได้ 27 ราย ย้ำแจ้งเตือน !!! ผู้มีประวัติ ดื่มสุราเถื่อน ยาดอง ในพื้นที่ 18 แห่ง**

**ของ กทม. หรือจากที่อื่นโปรดสังเกตอาการตนเอง หากมีอาการผิดปกติรีบพบแพทย์เร็วที่สุด**

**นายสมศักดิ์ เทพสุทิน รัฐมนตรีว่าการกระทรวงสาธารณสุข** กล่าวว่า จากการรายงานสถานการณ์ผู้ป่วยหลายรายเข้าโรงพยาบาลพร้อมกัน เนื่องจากดื่มสุราเถื่อน โดยศูนย์ปฏิบัติการ ณ โรงพยาบาลนพรัตนราชธานี พบผู้ป่วยเริ่มเข้ารับการรักษาตัวในโรงพยาบาลต่างๆ ในกรุงเทพมหานคร ตั้งแต่วันที่ 22 สิงหาคม 2567 จนถึงขณะนี้ (วันที่ 30 สิงหาคม 2567) รวม 43 ราย มีผู้เสียชีวิต 6 ราย รักษาหายและกลับบ้านได้ 27 ราย ทั้งนี้ นับแต่เกิดเหตุการณ์ที่มีผู้ป่วยจำนวนมากจากการบริโภคสุราที่มีสารพิษเมทานอลเจือปน จึงได้สั่งการให้กรมการแพทย์ตั้งศูนย์ปฏิบัติการฉุกเฉินส่วนหน้าที่โรงพยาบาลนพรัตนราชธานี ดำเนินการแก้ปัญหาแบบบูรณาการร่วมกับกรมควบคุมโรค กรมวิทยาศาสตร์การแพทย์ กองบังคับการตำรวจนครบาล 3 กรมสรรพสามิต และกรุงเทพมหานคร ทำให้สามารถควบคุมสถานการณ์ไม่ให้ลุกลาม ได้ภายใน 1 สัปดาห์ ด้วยความร่วมมือของทุกฝ่ายเร่งแก้ปัญหาและรักษาผู้ป่วย ลดการป่วยหนักและเสียชีวิต

ทั้งนี้ ขอให้ประชาชนที่ดื่มเหล้าเถื่อนสังเกตอาการซึ่งแบ่งเป็น 3 ระดับ ดังนี้ ระดับ 1 ไม่มีอาการ : คำแนะนำ อยู่บ้านสังเกตอาการ ระดับ 2 มีอาการอ่อนเพลีย ปวดศีรษะ เวียนศีรษะ คลื่นไส้ อาเจียน : คำแนะนำ สังเกตอาการ หากอาการไม่ดีขึ้น ให้ไปสถานพยาบาลใกล้บ้านทันที ระดับ 3 มีอาการด้านการมองเห็นผิดปกติ เช่น เห็นภาพไม่ชัด การมองเห็นแตกต่างจากเดิม ตาพร่า ตามัว เห็นภาพข่าวจ้า แพ้แสง สับสน มองเห็นสีผิดปกติ หอบ เหนื่อย หายใจเร็ว ชัก เกร็ง : คำแนะนำ รีบเดินทางมาห้องฉุกเฉินโรงพยาบาลใกล้บ้านทันที หรือโทร.1669 โดยสามารถประเมินอาการพิษจากเมทานอล จากลิ้งค์นี้ได้ https://shorturl.asia/ksFZb หรือโทรปรึกษาอาการได้ที่โรงพยาบาลนพรัตนราชธานี 0-2548-2300 โรงพยาบาลเวชการุณย์รัศมิ์ 08 2760 0579 โรงพยาบาลรัตนประชารักษ์ 08 9404 1853 สายด่วนศูนย์เอราวัณ 1669 สายด่วน สปสช. 1330

ศูนย์ปฏิบัติการฯ โรงพยาบาลนพรัตนราชธานี ได้มีรายงานพิกัดซุ้มยาดองอันตราย (จากการสอบสวนขยายผล) จำนวน 18 จุด ดังนี้ **พื้นที่เขตมีนบุรี** ได้แก่ ซอยสามวา 1 ซอยเสรีไทย 95 ตลาดบางชัน หน้าเคหะรามคำแหง ซุ้มตรงข้าม รร.สุดใจวิทยา **พื้นที่เขตหนองจอก** ได้แก่ ซอยสุวินทวงศ์ 64 **พื้นที่เขตลาดกระบัง** ได้แก่ ตลาดบึงใหญ่-บึงบัว ถนนคุ้มเกล้า **พื้นที่เขตประเวศ** ได้แก่ ซอยอ่อนนุช 70 **พื้นที่เขตคันนายาว** ได้แก่ ซอยเสรีไทย 38 **พื้นที่เขตคลองสามวา** ได้แก่ ถนนเจริญพัฒนา (ตลาดกีบหมู) ซอยสุเหร่าคลองหนึ่ง 7 ซอยสุเหร่าคลองหนึ่ง 7 แยก 1 ซอยสุเหร่าคลองหนึ่ง 9 ซอยประชาร่วมใจ 19 ซอยประชาร่วมใจ 43/1 ซอยนิมิตใหม่ 9 ซอยสามวา 11/1 และซอยหทัยราษฎร์ 33

**\*\*\*\*\*\*\*\*\*\*\*\*\*\*\*\*\*\*\*\*\*\***

#กรมการแพทย์ #สุราเป็นพิษ #สุราเถื่อน

ขอขอบคุณ 30 สิงหาคม 2567